
<הצעת חוק חובת המכרזים (תיקון - חובת ייצוג הולם לאנשים עם מוגבלות), התשע"ה-2015,  פ/1381/20 כ/628, של ח"כ איציק שמולי>
<היו"ר נורית קורן:>
שלום לכולם, אני מתכבדת לפתוח את הישיבה. הצעת חוק עסקאות (גופים ציבוריים)(תיקון) – אנחנו צריכים להשלים פה את מספר התיקון, התשע"ו-2016. בשבוע שעבר ביום רביעי היה הדיון על כל החוק ואנחנו רוצים להצביע. אני רק אומר שגם אני יוזמת של החוק וגם חבר הכנסת איציק שמולי- אנחנו לא כל כך מרוצים ממה שהשגנו בחוק, היינו רוצים להשיג הרבה יותר אכיפה, אבל היתה פה טענה ממשרד הכלכלה שיהיה להם קשה לבדוק את כל הנתונים, מה נעשה, והם יצטרכו לרדוף אחרי בעלי העסקים, כי אנחנו רצינו שתהיה רשימה שחורה, מי שלא מעסיק אנשים עם מוגבלות ולא פועל ולא מקיים את החוק, אז שיהיה ברשימה שחורה. משרד הכלכלה סרב. רצינו מאוד שלחוק הזה יהיו אמצעי אכיפה, סנקציה מאוד חשובה. משרד האוצר שכנע אותנו שבעצם מי שיעשה את הסנקציה זה מי שהפסיד במכרז, מתחרה אחר, ושהוא יעשה את הסנקציה בעצמו כי חוק המכרזים הוא חוק שכל הזמן יש עליו ביקורת, ויש ביקורת על ועדת המכרזים. כמו שאמרה נציגת האוצר, מירב, שבעצם – כל הזמן הם נמצאים בבתי משפט כי מי שהפסיד את המכרז כל כזמן מבקר את החברה שכן קיבלה את המכרז. 
זה לא כל כך מוצא חן בעינינו. מה שאני הצעתי זה שלפחות אחרי שנה, ומשרד הכלכלה יבוא לוועדה וייתן נתונים, איזה חברות כן הצליחו להעסיק אנשים עם מוגבלות ומה המספרים. אני מקווה שיחד עם החוק שאישרנו כבר, חוק ייצוג הולם לאנשים עם מוגבלות, שמחייב 3%, ואחר כך 5%  - אולי גם, כל הנתונים האלה יחד יביאו לאיזה שינוי. 
<איציק שמולי (המחנה הציוני):>
מאז הדיון האחרון קיימנו הרבה שיחות, פגישות פנימיות בעיקר עם נציגי הממשלה, כשאני השתכנעתי – הייתי בקשר בעיקר עם משרד האוצר ועם מירב, ודי השתכנעתי מהרצון הכן שלהם להעביר את החוק. כלומר, יש מחויבות אמיתית לנושא. זה נכון שהלב שלנו לא שלם כי רצינו נוסח שבסעיף המדובר בעמוד 2, סעיף (ב) יהיה נשכני יותר, אבל שתי ברירות שהן כדלקמן – אחת, לשים את החוק בצד ולוותר עליו כליל. שתיים- לשים רגל בדלת, ללכת עם החוק הזה, שצריך להגיד גם ביושר – ביחס להצעת החוק הפרטית לנוסח הראשוני שהיה כאן זו הצעה שהיא טובה יותר. אבל אני לא מסתיר את זה שגם אני רציתי שבסופו של דבר, בעמוד השני, גם כפי שאמרה היועצת המשפטית של הוועדה, וזו היתה המלצה מקצועית שלה, ואני מסכים לזה עד לרגע זה – לתת יותר שיניים בחוק הזה. אבל זה, כאמור, לא התקבל. כולכם הייתם פה בדיון שעבר. בין שתי הברירות האלה, כמו שלימדו אותנו במפא"י – צריך לשים רגל בדלת, להיכנס, ואני מקווה שגם מי שיהיה אחראי על זה בממשלה - - - בגלל המחויבות שאת הפגנת, מירב, אני נוטה להאמין שזה באמת יקרה, ובכל מקרה יש לנו את מנגנון הדיווח שנורית ציינה, ואני ככה בלב כבד אך שלם מוכן להתקדם עם החוק. 

<היו"ר נורית קורן:>
כן, אני צריכים לומר שהחוק הזה הוא ממש פריצת דרך וזה יותר מאשר לשים את הרגל בדלת, לדעתי. אנחנו נתקן את מה שצריך תיקון. 
<אוסאמה סעדי (הרשימה המשותפת):>
גברתי, יושבת הראש, חברי, איציק שמולי. אני מברך אתכם על הצעת החוק הזו שתאושר סופית השבוע, היא תהפוך לחוק במדינת ישראל. אני גם מברך את חברי על החוק שיעלה היום, אנחנו תומכים בו. בעניין השיעור - 5% בסוף? ואני מברך את עצמי ואותך שהיום גם לנו יש הצעת חוק ממשלתית שבעצם היוזמה לה היא שלנו, והיום תעלה, בעניין מתן הזדמנות חד פעמית לחייבים שישלמו את החוב שלהם בלי קנסות ובלי פיגורים. זו בשורה לאלפי משפחות שייצאו לדרך חדשה, ואנחנו מקווים שהם באמת ינצלו את ההזדמנות הזו. 
אין ספק שהחוק הזה הוא חוק חברתי ממעלה ראשונה ולכן אנחנו, כמובן, מהרשימה המשותפת, תומכים בהצעת החוק הזו, אבל יש לי הסתייגות אחת להוסיף – מאחר ויש חשיבות רבה לתת העדפה למוגבלים ובעלי נכות, אבל יש עוד מגזרים וסקטורים שהממשלה עצמה קבעה שהם סקטורים שצריך לתת להם ייצוג הולם - כמו האוכלוסייה הערבית, כמו נשים. לכן הייתי מבקש להכניס הסתייגות שיתווסף סעיף 2(ד), לאחר 2ג' שמופיע בחוק, והוא קובע כדלקמן: ששר האוצר רשאי להחיל את האמור בסעיף 2ג' על אוכלוסיות נוספות, לאחר היוועצות בוועדת הכלכלה או כל ועדה אחרת. בסעיף זה – "אוכלוסיות נוספות": אלה אוכלוסיות שהתקבלה החלטת ממשלה ייעודית כלפיהם בעניין ייצוג הולם. זאת אומרת שאנחנו נותנים את הסמכות לשר האוצר ולמשרד האוצר לקבוע שאותו הסדר שמופיע בסעיף 2ג' לעניין אנשים עם מוגבלות – יכול להיות שהוא יראה לנכון להחיל את זה על אוכלוסיות אחרות, שיש שם החלטת ממשלה לעניין ייצוג הולם. הסמכות הזו היא של משרד האוצר, לכן אני לא חושב שמשרד האוצר יכול להתנגד לעניין הזה שאני נותן לו את שיקול הדעת ואת הסמכות לעשות את זה בתיאום עם הכנסת, להחיל את זה ברגע שהוא יראה לנכון לעשות את זה. 
<היו"ר נורית קורן:>
אבל צריך לשאול את היועצת המשפטית – אני חושבת שחוק ייצוג הולם חל באופן כללי על כולם, גם בחובת מכרזים, לא? או שלא בודקים את זה? 
<אוסאמה סעדי (הרשימה המשותפת):>
לא. לא. 

<נעמה מנחמי:>
כמה הבהרות – דבר אחד, החוק הזה, הצעת החוק שלפנינו, הצעת חוק עסקאות בגופים ציבוריים בעצם לא קובעת דין חדש אלא מפנה לדין קיים, לסעיף 9 בחוק השוויון. במובן הזה ההצעה שלך היא הצעה שהיא קצת שונה כי היא מפנה להחלטת ממשלה ולא לחוק. אבל ככל שאתה רוצה - - - -

<אוסאמה סעדי (הרשימה המשותפת):>
לא, זה לא הסדר חדש, כי אני אומר- אותו הסדר שבסעיף 2ג', שמפנה לסעיף 9 לחוק השוויון, אני אומר – ברגע שהממשלה עצמה ושר האוצר יחליטו שהם רוצים להחיל את זה על אוכלוסיות נוספות, כמו נשים, כמו אוכלוסייה ערבית, כמו חרדים, כשיש החלטה של ממשלה בעניין ייצוג הולם, אז זה יכול על עניין חוק העסקאות עם גופים ציבוריים, זה הכל.  
<היו"ר נורית קורן:>
אני חושבת שכאן תהיה בעיה. אם אנחנו מדברים על אנשים עם מוגבלות – זה מכל המגזרים. בגלל זה אני לא חושבת - - -
<אוסאמה סעדי (הרשימה המשותפת):>
אני תומך בזה, אני, לכן - - -

<היו"ר נורית קורן:>
אני אומרת שזה כולל כבר את כל המגזרים, כי אנחנו לא - - - מוגבלות. 

<אוסאמה סעדי (הרשימה המשותפת):>
אני מדבר על אוכלוסיות נוספות חוץ מהמוגבלים. 
<היו"ר נורית קורן:>
אבל אנחנו כרגע מדברים, זה בדיוק העניין, שהחוק עצמו מדבר על אנשים עם מוגבלות, זה מה שחשוב. יש ביניהם גם מכל המגרים, כך שאני לא רואה שצריך לעשות את זה, זה משנה לגמרי את החוק, אני חושבת. 
<נעמה מנחמי:>
האם יש החלטה - - -
<אוסאמה סעדי (הרשימה המשותפת):>
בשביל מה לעשות כל פעם חוק אחר? פעם על נשים, פעם על ערבים, פעם על - - - אני נותן את הסמכות לשיקול הדעת. 
<ענת ברקו (הליכוד):>
אם מתמקדים עכשיו באוכלוסיות - - -

<היו"ר נורית קורן:>
נכון, שהם מוגבלים. אנשים עם מוגבלות, ולדעתי כולם בפנים. 

<ענת ברקו (הליכוד):>
- - - כל המגזרים, אז למה לנו - - -
<נעמה מנחמי:>
האם יש חוק ספציפי שאתה רוצה להפנות אליו, אם נעשה השוואה להפניה שנעשתה בהצעת החוק ב-2ג' להוראת סעיף 9 לחוק השוויון? האם יש איזשהו סעיף חוק שהיית רוצה להפנות אליו במסגרת סעיף 2(ד)? 
<אוסאמה סעדי (הרשימה המשותפת):>
אני מפנה להחלטות ממשלה. חוק שירות המדינה, שיש ייצוג הולם. 
<ענת ברקו (הליכוד):>
אז זה כבר חוק אחר. 
<נעמה מנחמי:>
זה מדרג אחר של חקיקה. החלטת ממשלה אינה חוק. זה שני דברים שונים. אבל כהסתייגות – אני לא חושבת שאי אפשר להצביע עליה. זאת אומרת, לגופו של עניין אולי הייתי מנסחת משהו שונה, אבל זה לא שלא ניתן - - -
<אוסאמה סעדי (הרשימה המשותפת):>
ניסוח – אני נותן לך - - -
<נעמה מנחמי:>
לא, ניסוח של מהות, גם. הייתי מנסה להפנות, אולי - - - 
<אוסאמה סעדי (הרשימה המשותפת):>
הכוונה שלי – הקדמתי ואמרתי, אנחנו תומכים בחוק - - -

<היו"ר נורית קורן:>
אז בואו נצביע על ההסתייגות ואז נראה מה קורה בהמשך, הלאה. 

<הילה רענן:>
אני מהלשכה המשפטית במשרד הכלכלה. אתמול עברה החלטת ממשלה שמעבירה את הסמכויות שקשורות לתחום התעסוקה ממשרד הכלכלה לשר הרווחה. אנחנו נבקש, אחרי שאתם מצביעים עכשיו, שההצבעה במליאה תהיה אחרי שהסמכויות יועברו לשר הרווחה ואז – גם אלה, הסמכויות מכוח החוק הזה יועברו לשר הרווחה.  
<היו"ר נורית קורן:>
בסדר, 

<הילה רענן:>
אחרת זה יישאר אצל שר הכלכלה, וזה יהיה לא ברור. 
<נעמה מנחמי:>
אני לא ראיתי את החלטת הממשלה ואני מתקשה להגיד כן או לא סביב משהו שנאמר עכשיו בעל פה. 

<הילה רענן:>
החלטת הממשלה עברה אתמול. את יכולה לבדוק, יש החלטת ממשלה כזאת. זה גם ידוע שהסמכויות יועברו. למה התנגדות? זה משהו טכני. 
<היו"ר נורית קורן:>

רק רגע, רק רגע. את נורא מיליטנטית הבוקר. 
<הילה רענן:>
אני ניסיתי לדבר גם לפני הישיבה, ולהסביר, וזה משהו מאוד טכני. על מנת שזה לא - - -
<היו"ר נורית קורן:>
אז רק שנייה. אם היתה החלטת ממשלה, אם היא תובא להצבעה היום במליאה, אז אנחנו נשנה את זה, ואם לא - אנחנו נשנה את הזה אחר כך, מה הבעיה? כמו הרבה חוקים שצריך יהיה לשנות. 
<הילה רענן:>
לא, זה לא נכון, כי אתמול בהחלטת ממשלה קבעו איזה סמכויות - - -
<היו"ר נורית קורן:>
אז אנחנו נרשום שר הכלכלה/עבודה. 

<הילה רענן:>
אני רק אומרת – על מנת שזה לא ייפול בין הכיסאות ויהיה שר שיטפל בזה אז ביקשנו לדחות את ההצבעה, לא להפך. 
<נעמה מנחמי:>
כדי להימנע מרביזיה – האם הוועדה מסמיכה אותי לבדוק מה ראוי לכתוב – האם כלכלה או רווחה? 
<היו"ר נורית קורן:>
כן, בהחלט. 
<נעמה מנחמי:>
אז אנחנו נבדוק את זה ונראה מה נכון, בהתאם להחלטת הממשלה. 
<היו"ר נורית קורן:>
בסדר, אז אנחנו עוברים להצבעה על ההסתייגות. מי בעד? מי נגד? 

הצבעה

בעד –  2
נגד – 2
נמנעים – אין
ההסתייגות לא התקבלה. 
<היו"ר נורית קורן:>
ההסתייגות לא התקבלה. 

<אוסאמה סעדי (הרשימה המשותפת):>
נעלה את זה במליאה? 

<היו"ר נורית קורן:>
כן, כן. במליאה זה יעלה. 

אנחנו עוברים להצבעה על החוק. צריך להקריא אותו? 

<נעמה מנחמי:>
כן. נקרא את החוק גם כי יש בו הרבה שינויים. 
<היו"ר נורית קורן:>
כן, ההסתייגות תעלה במליאה. 

<נעמה מנחמי:>
"הוספת סעיף 2ג. 
1. בחוק עסקאות גופים ציבוריים, התשל"ב,1976, אחרי סעיף 2ב יבוא: 

"2ג ייצוג הולם לאנשים עם מוגבלות, תנאי לעסקה עם גוף ציבורי. 
(א) לא יתקשר גוף ציבורי עם ספק בעסקה למכירת נכס או למתן שירות לגוף הציבורי אלא אם כן נוכח מי שמייצג את הגוף הציבורי באותה עסקה על פי תצהיר בכתב מאת אותו ספק כי מתקיים אחד מאלה: 
1. הוראת סעיף 9 לחוק שוויון לאנשים עם מוגבלות, התשנ"ח, 1998 לא חלה עליו. 

2. מתקיימים כל אלה: 
א. הוראת סעיף 9 לחוק השוויון חלה עליו והוא מקיים אותה, ואם הוא מעסיק לפחות 100 עובדים מצהיר על התחייבותו לפנות למנהל הכללי של משרד הכלכלה והתעשייה לצורך בחינת יישום חובותיו לפי סעיף 9 לחוק השוויון, ובמידת הצורך – לקבלת הנחיות בקשר ליישומו ובלבד שבהנחיות כאמור אין כדי להטיל נטל כבד מדי כהגדרתו בסעיף 8(ה) לחוק השוויון.
ב. התחייב הספק בעבר לפנות למנהל לפי הוראות סעיף זה ונעשתה אתו התקשרות שלגביה  התחייב, הצהיר כי פנה כנדרש ממנו וככל שקיבל הנחיות ליישום חובותיו לפי סעיף 9 לחוק השוויון הוא פעל ליישומן. 
ג. הספק הצהיר על התחייבותו להעביר העתק מהתצהיר בתוך 30 יום ממועד ההתקשרות למנהל. 

המנהל הכללי של משרד הכלכלה והתעשייה יפרסם באתר האינטרנט שלו רשימה של ספקים שפנו אליו לצורך בחינת יישום חובותיהם לפי סעיף 9 לחוק השוויון. 
2. שר הכלכלה והתעשייה יעביר החל מיום 1 במרץ, 2017 ובמשך חמש שנים, לוועדת החוקה, חוק ומשפט של הכנסת דיווח על מספר הפניות שבוצעו לפי סעיף קטן (א)(2) בשנה הקודמת. 

"המנהל" לעניין סעיף זה – לרבות עובד המשרד שהמנהל הסמיכו לעניין זה". 

למעשה, זה או מנהל או מנהלת. 

<היו"ר נורית קורן:>
אנחנו עוברים להצבעה. מי בעד החוק? 

הצבעה

בעד – רוב
נגד – אין
נמנעים – אין

הצעת חוק חובת המכרזים (תיקון - חובת ייצוג הולם לאנשים עם מוגבלות), התשע"ה-2015, אושרה. 
<היו"ר נורית קורן:>
תודה. החוק אושר. זה חוק חשוב, באמת בשורה לאנשים עם מוגבלות. 
<רונן יצחק גיל:>
אני מפעילי הקהילה האוטיסטית בישראל. אני רוצה לברך אתכם קודם כל על תיקון מאוד חשוב. אני רוצה להסב את תשומת לבכם שכפי שנאמר כאן האכיפה הלא מספקת צריכה, בעצם, להביא אותנו להצעת חוק נוספת בהמשך - - 

<היו"ר נורית קורן:>
היא תהיה. 

<רונן יצחק גיל:>
- - מכיוון שבניגוד למה שנאמר כאן בישיבה הקודמת, אני מאוד רוצה להדגיש שהנושא של העסקת אנשים עם מוגבלויות הוא לא כמו יתר הנושאים בשוק הפתוח שעליהם יש ממש תחרות, ואנשים ירוצו ממש להסתובב מי מהמתחרים שלהם מעסיק או לא מעסיק. 
<היו"ר נורית קורן:>
נכון, אני יודעת, אנחנו שוקלים את זה, ניתן זמן שיתחילו לקיים את החוק ונראה מה קורה עם שני החוקים יחד, שני החוקים ביחד זו בשורה גדולה לאנשים עם מוגבלות ולחברה הישראלית, שהופכת להיות חברה ערכית ושוויונית. 

אני מודה לכולכם, הישיבה נעולה

<הישיבה ננעלה בשעה 11:44.>

